Guillelmus decanus et universum Autissiodorensis ecclesie capitulum, omnibus ad quos littere presentes pervenerint, in Domino salutem. Notum fieri volumus universis tam presentibus quam futuris quod cum inter nos et venerabile capitulum Senonense super quibusdam hominibus in terra ejusdem capituli manentibus, et ad nos vel pro toto vel pro parte spectantibus, quorum nomina subscripta sunt, a quibus jura nostra habere non poteramus, coram judicibus a Sede Apostolica delegatis orta fuisset contentio, tandem ad agendum ea que pacis sunt, hinc inde convenimus et actore eo qui pacis est actor, in hanc unanimiter convenimus sententiam ut eligerentur boni viri qui de jure utriusque ecclesie diligenter inquirerent, quoniam quosdam habebat homines ecclesia Senonensis in potestate nostra qui similiter jura sua reddere non volebant, inquisita autem fideliter veritate facerent hominum ad homines excambium pro numero et facultate eorum ex parte capituli Senonensis ad hoc duo electi sunt, videlicet Guillelmus de Pruneto canonicus Senonensis, et serviens eorum de Sancto-Albino Dux nomine. Ex parte vero nostra similiter duo scilicet Galterius cantor Autissiodorensis et Ferrandus major Egligniaci: et isti quatuor de hoc bona fide exequendo corporale prestiterunt juramentum qui legitima inquisitione facta cognoverunt quod in nominibus quorum nomina subsequntur ecclesia Senonensis totum vel partem habebat. Suivent les noms. Hisque diligenter inquisitis prefati investigatores quibus hoc specialiter injunctum fuerat dictorum hominum fecerint excambium, et factum tam nobis quam Senonensi ecclesie retulerunt, quod utique hinc inde pari ratum habuimus voluntate. Ac ne futuris temporibus valeat in irritum revocari, litteras nostras super hoc Senonensi tradidimus ecclesie, et mutuo ejus litteras accepimus facti seriem continentes. Actum quarto nonas septembris, anno Incarnati Verbi millesimo ducentesimo tertio.